
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 10 septembrie 2013

Nr.4C-9/156

RAPORT

asupra propunerii legislativă pentru completarea Legii nr. 1/05.01.2011 privind educaţia naţională

 (Plx. 169/2013)

1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 169 din 18 iunie 2013, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru completarea Legii nr. 1/05.01.2011 privind educaţia naţională.


Pentru întocmirea raportului, Comisia a analizat avizele primite de la Comisia juridică, de disciplină şi imunităţi, Comisia pentru muncă şi protecţie socială, avizul Consiliului Legislativ, precum şi avizul Consiliului Economic şi Social.


Propunerea legislativă are ca obiect de reglementare completarea alineatului (1) al articolului 289 din Legea educaţiei naţionale nr. 1/2011, cu modificările şi completările ulterioare. Astfel, personalul didactic şi de cercetare se pensionează la împlinirea vârstei de 65 de ani, cu excepţia membrilor Academiei Române, Academia Oamenilor de Ştiinţă din România şi academiile de ramură, înfiinţate prin lege, care lucrează în centre de excelenţă, institute de cercetare precum şi în unităţi de învăţământ superior.


2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 20 deputaţi, din 29 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: domnul Remus Pricopie – ministrul educaţiei naţionale, domnul Andrei Gheorghe Kiraly - secretar de stat în cadrul Ministerului Educaţiei Naţionale. 

5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 10 septembrie 2013, Comisia a propus, cu 12 voturi pentru respingere şi 8 voturi împotriva respingerii, respingerea propunerii legislative, din următoarele motive:

- se creează o discriminare între cadrele didactice universitare membre ale Academiei Române sau ale altor academii de ramură şi restul cadrelor didactice universitare;

- nu se stabileşte o limită de vârstă sau o modalitate de pensionare pentru categoriile de persoane care sunt exceptate de la pensionare la împlinirea vârstei de 65 de ani, astfel încât aceste persoane nu vor putea fi pensionate niciodată;

- prevederile art. 289 din Legea educaţiei naţionale nr. 1/2011, cu modificările şi completările ulterioare, reglementează problematica propusă de iniţiatori, cu respectarea principiilor autonomiei universitare, recunoscute prin lege. 



    PREŞEDINTE 



                   


            SECRETAR

     Angel TÎLVĂR                                                                               Victor CRISTEA

